নির্বাচনী উপহার বিরোধী মামলা শুনতে রাজি সুপ্রিম কোর্ট

নয়াদিল্লি: নির্বাচনী উপহার বিরোধী মামলা শুনতে রাজি সুপ্রিম কোর্ট। ভোটের আগেই অভিযোগ শুনতে তৈরি প্রধান বিচারপতির ডিভিশন বেঞ্চ।

ভোটে জেতালেই উপহার মিলবে। এই প্রবণতার বাড়বাড়ন্ত রুখতে হয়েছে জনস্বার্থ মামলা। বিষয়টির দ্রুত শুনানির আর্জি গ্রহণ করেছে প্রধান বিচারপতি ডি ওয়াই চন্দ্রচূড়ের ডিভিশন বেঞ্চ। ভোটের মুখে ঘোষিত নির্বাচনী প্রতিশ্রুতি খতিয়ে দেখবে আদালত।

সংবিধানের অন্তত চারটি ব্যবস্থার বিরোধী এই ধরনের নির্বাচনী প্রতিশ্রুতি। সরকারি অর্থ ব্যয় করে অযৌক্তিক প্রতিশ্রুতি দ্বারা এমন উপহারের পরিপ্রেক্ষিতে রাজনৈতিক দলগুলির বিরুদ্ধে কড়া ব্যবস্থা নেওয়ার দাবি। অভিযুক্ত দলের নির্বাচনী প্রতীক বাতিল এবং রেজিস্ট্রেশন খারিজ করার জন্য নির্বাচন কমিশনকে নির্দেশ দেওয়ার আবেদন।

ভোটারকে আপন স্বার্থে কাজে লাগানোর জন্য অযৌক্তিক উপহার দেওয়ার প্রতিশ্রুতির বন্যা বয়ে যাচ্ছে ভোটের প্রচারে। যা ঘুষ দেওয়ার নামান্তর। রাজনৈতিক লাভের স্বার্থে জনগণকে প্রভাবিত করার জন্য এমন প্রবণতার বিরুদ্ধে কঠোরতম ব্যবস্থা নেওয়া দরকার। কারণ তা একদিকে সংবিধানবিরোধী এবং অন্যদিকে নির্বাচনী ব্যবস্থার পবিত্রতা নষ্ট করছে। সওয়াল মামলাকারীর।