গোসাবায় তৃণমূল-বিজেপি সংঘর্ষে আহত ৩, গ্রেফতার ২

গোসাবা: গোসাবার কুমিরমারিতে তৃণমূল ও বিজেপির সংঘর্ষ। আহত উভয়পক্ষের ছ’জন। সোমবার ঘটনাটি ঘটেছে দক্ষিণ ২৪ পরগনার গোসাবার সুন্দরবন কোস্টাল থানার কুমিরমারি গ্রাম পঞ্চায়েত এলাকায়। আহতদের উদ্ধার করে ছোটমোল্লা খালি প্রাথমিক স্বাস্থ্যকেন্দ্রে ভর্তি করা হয়েছে। তৃণমূলের অভিযোগ, সোমবার বিকেলে যখন তাঁদের দলীয় কর্মীরা গাড়িতে করে এলাকায় ঘুরছিল তখন তাঁদের লক্ষ্য করে বিজেপি আশ্রিত দুষ্কৃতীরা শূন্যে গুলি চালায়। শুধু তাই নয় তাঁদের অঞ্চল সভাপতিকে খুন করার উদ্দেশে হামলা চালানো হয় বলে অভিযোগ।

তৃণমূলের ব্লক সহ সভাপতি অনিমেষ মণ্ডল বলেন, বিজেপি আশ্রিত দুষ্কৃতীরা ভেবেছিল তাঁদের অঞ্চল সভাপতি অঙ্কন মণ্ডল ওই গাড়িতে আছেন। তাই তাঁকে খুন করার উদ্দেশে তাঁরা হামলা চালিয়েছে বলে অভিযোগ। যদিও তৃণমূলের এই অভিযোগ অস্বীকার করেছে গেরুয়া শিবির।

আরও পড়ুন: তৃণমূল পঞ্চায়েত প্রধান ও অঞ্চল সভাপতির বিরুদ্ধে দুর্নীতির পোস্টার

বিজেপির পাল্টা অভিযোগ, তাদের দলীয় কর্মীরা এলাকায় যখন প্রার্থীর সমর্থনে দলীয় পতাকা ও ফেস্টুন লাগাচ্ছিল, তখন তৃণমূল তাঁদের উপর চড়াও হয়ে মারধর করা হয় বলে অভিযোগ। এই ঘটনায় তিনজন বিজেপি কর্মী আহত হয়েছেন বলে দাবি। এই বিষয়ে সুন্দরবন কোস্টাল থানায় অভিযোগ দায়ের করেছে একে অপরের বিরুদ্ধে। এখনও পর্যন্ত এই ঘটনায় দুজনকে গ্রেফতার করেছে পুলিশ।