তৃণমূল পঞ্চায়েত প্রধান ও অঞ্চল সভাপতির বিরুদ্ধে দুর্নীতির পোস্টার

বীরভূম: লোকসভা নির্বাচনের মুখে ফের তৃমমূলের দলীয় কোন্দল প্রকাশ্য়ে। বীরভূম লোকসভা কেন্দ্রের দুবরাজপুর ব্লকের পদুমা অঞ্চলের তৃণমূল পঞ্চায়েত প্রধান ও অঞ্চল সভাপতির বিরুদ্ধে পড়ল দুর্নীতির পোস্টার। এই ঘটনাকেকে কেন্দ্র করে চাঞ্চল্য। তৃণমূল অঞ্চল সভাপতি তরুণ গড়াই ও পঞ্চায়েত প্রধান সবের মহম্মদের বিরুদ্ধে পগোটা এলাকায় দুর্নীতির পোস্টার পড়েছে। পোস্টার কে বা কারা এই পোস্টার দিয়েছে তা জানা না গেলেও, শুরু হয়েছে রাজনৈতিক চাপানউতোর।

পোস্টারে লেখা, বসহরি মৌজায় ১৫ লক্ষ টাকা সাবমারসিবল বসানোর টেন্ডার হয়েছিল। যার কোনও হিসেব নেই। পদুমা গ্রাম পঞ্চায়েতের অধীনে থাকা ২৫ লক্ষ টাকার গাছ অবৈধভাবে কেটে বিক্রি করে দেওয়া হয়েছে। গ্রামের পাশ দিয়ে বয়ে যাওয়া অজয় নদ ও সাল নদী থেকে অবৈধভাবে বালি তুলে বিক্রি করা হচ্ছে। পঞ্চায়েতের বিভিন্ন গ্রামে খারাপ নল কূপের সরঞ্জাম বিক্রি করে দিচ্ছে। এই ধরনের একাধিক অভিযোগ তুলে তৃণমূলের পঞ্চায়েত প্রধান ও অঞ্চল সভাপতি বিরুদ্ধে পোস্টার দেওয়া হয়েছে এলাকায়। এর জেরে রীতিমতো বেকায়দায় পড়েছে শাসক শিবির। যদিও ওই দুই তৃণমূল নেতার এ বিষয় কোনও প্রতিক্রিয়া পাওয়া যায়নি।

আরও পড়ুন: আমি লক্ষ্মী এসেছি কাকিমা, দেবের হয়ে প্রচারে ঝড় তুলল তৃণমূল কর্মী

তৃণমূল নেতা মলয় মুখোপাধ্যায় জানান, এদিন কোর কমিটির অন্যতম সদস্য বিকাশ রায় চৌধুরীর নেতৃত্বে ওই অঞ্চলে একটি দলের নির্বাচনী প্রচারে যাওয়ার কথা রয়েছে। এই খবর পাওয়াতেই এ ধরনের পোস্টার মারা হয়েছে। তাঁর প্রাথমিক ধারণা, তৃণমূলেরই কিছু বিক্ষুব্ধ লোকজন এই পোস্টার মেরেছে।

এই ঘটনায় কটাক্ষ করতে ছাড়েনি বিজেপি। দুবরাজপুর বিধানসভার বিজেপি বিধায়ক অনুপ সাহা বলেন, সন্দেশখালির কথা আপনারা সকলেই জানেন। তৃণমূলের দুর্নীতি ছাড়া কিছু নেই। পদুমা গ্রাম পঞ্চায়েতে প্রচুর দুর্নীতি হয়েছে। তৃণমূল নেতারা টাকা আত্মসাৎ করেছে। মানুষ এর জবাব দেবে।